Maties verdedig prof. wat Omikron bevestigProf. Tulio de Oliveira (Foto: World Health Organization African Region/Facebook) Die Universiteit Stellenbosch (US) het in die bres getree vir een van sy navorsers wat gekap word omdat hy die voorkoms van die Omikron-variant bekend gemaak het. Prof. Tulio de Oliveira – ’n bioinformatikus en professor in Bioinformatika aan die US se Skool vir Datawetenskap en Rekenaardenke – is een van verskeie wetenskaplikes wat Donderdag saam met die departement van gesondheid die voorkoms van die nuwe B.1.1.529-variant bevestig het. De Oliveira word sedertdien wyd op sosiale media gekritiseer vir die bekendmaking, veral nadat verskeie lande hul grense in reaksie daarop vir reisigers vanuit Suid-Afrika en sy buurlande gesluit het. Duisende reisigers se planne is boonop in die wiele gery. Die US sê nou De Oliveira het ’n morele plig en verantwoordelikheid teenoor die publiek gehad om die variant bekend te maak – ongeag hoe hulle daaroor voel. “As ’n voorste navorsingsintensiewe universiteit in Suid-Afrika neem die Universiteit Stellenbosch sy morele plig ernstig op om die publiek en openbare gesondheidsowerhede oor enige navorsingsbevindings oor nuwe variante in te lig wat uiteindelik in die publiek se beste belang sal wees en om maatreëls voor te stel ter beskerming van openbare gesondheid. “Gegewe die pandemietoestand waarin ons ons bevind, is dit ons plig om die breër publiek van ’n nuwe variant bewus te maak,” sê prof. Eugene Cloete, die US se viserektor: navorsing, innovasie en nagraadse studies. “Ons het dit voorheen gedoen en glo dit is ons wetenskaplike en etiese verantwoordelikheid om betyds inligting oor deurbraakvariante te deel soos en wanneer dit geïdentifiseer word. Dit sou onverantwoordelike wetenskap wees om nie hierdie belangrike inligting aan die publiek bekend te maak nie,” sê Cloete. Hy sê voorts die US bly verbind tot die verskerpte nakoming van bewese veiligheid- en gesondheidsmaatreëls. Die universiteit bestempel veral inenting as ’n onontbeerlike instrument in die bekamping van die Covid-19-pandemie. “Daar bestaan geen twyfel dat entstowwe die oordrag van die virus verlaag en dat dit mense teen ernstige siekte, hospitalisering en sterfte beskerm nie.”